次韻趙主簿雪詩十韻二首  其二
作者：項安世
朝代：宋

paragraphs: 歷亂空中花，蹁躚水中影。
屑屑復騷騷，凉凉何涬涬。
風急陣形圓，雲深兵勢迥。
簷鵲換緇衣，臯禽失丹頂。
雁驚蘆箭射，魚畏冰叉挺。
出印東郭跟，歸遮少陵脛。
坐對孫康書，眠思子猷艇。
夜氣忽崢嶸，冰天夢馳騁。
齊珠擬誇梁，卞玉思獻郢。
庇凍月千間，遺寒麑萬領。